b'\n_START_ARTICLE_\nToronto Blueshirts\n_START_SECTION_\nPerustamisesta Stanley Cup -mestareiksi\n_START_PARAGRAPH_\nNHA perustettiin vuonna 1909 ja Toronton kaupunki haluttiin liigaan saman tien mukaan. Kaupungissa ei kuitenkaan ollut tarpeeksi suurta j\xc3\xa4\xc3\xa4kiekkohallia ammattilaisjoukkueen tarpeisiin, joten Toronto joutui odottamaan joukkuettaan muutaman vuoden. Lopulta, kaudelle 1911-12 Torontolle my\xc3\xb6nnettiin kahden NHA-joukkueen lisenssit, kun kaupunkiin suunnitteilla ollut Arena Gardens -j\xc3\xa4\xc3\xa4kiekkohallin olisi pit\xc3\xa4nyt valmistua. Toronton joukkueille, Tecumseheille tai Blueshirtseille ei ollut suunniteltu kotiotteluita ennen vuoden 1912 tammikuuta, jolloin areenan piti alun perin valmistua, mutta kauan ennen t\xc3\xa4t\xc3\xa4 huomattiin, ettei areena ehtisi valmistua ajoissa, joten Toronton joukkueiden kausi peruttiin. N\xc3\xa4in NHA-kausi 1911-12 p\xc3\xa4\xc3\xa4tettiin pelata l\xc3\xa4pi nelj\xc3\xa4n joukkueen voimin._NEWLINE_25.12.1912 Toronto Blueshirts pelasi ensimm\xc3\xa4isen ottelunsa 4 000 maksaneen katsojan silmien alla. Ensimm\xc3\xa4isell\xc3\xa4 kaudellaan Blueshirts suoriutui kelvollisesti, voittaen yhdeks\xc3\xa4n 20 ottelustaan ja sijoittuen kolmanneksi. Joukkueen parhaana maalintekij\xc3\xa4n\xc3\xa4 suoriutui Frank Nighbor, joka takoi kauden aikana 25 maalia. Puolustuksen kapellimestarina toimi Harry Cameron, joka oli pioneeritapaus hy\xc3\xb6kk\xc3\xa4\xc3\xa4v\xc3\xa4n\xc3\xa4 puolustajana._NEWLINE_Frank Nighbor siirtyi kaudelle 1913-14 kilpailevaan PCHA-liigaan, mutta johtavan maalintekij\xc3\xa4n putoaminen kokoonpanosta ei hidastanut Blueshirtsi\xc3\xa4. Kauden p\xc3\xa4\xc3\xa4tytty\xc3\xa4 joukkue oli tasoissa Montreal Canadiensin kanssa ja Stanley Cupin ja NHA-liigan voitto ratkaistiin kahden ottelun yhteismaalituloksella. Ensimm\xc3\xa4isen ottelun torontolaiset h\xc3\xa4visiv\xc3\xa4t 2-0 Montrealissa, mutta Toronton osaottelussa sinipaidat jyr\xc3\xa4siv\xc3\xa4t Canadiensin maalein 6-0 ja n\xc3\xa4in Stanley Cup j\xc3\xa4i Torontoon yhteistuloksella 6-2. Kauden p\xc3\xa4\xc3\xa4tytty\xc3\xa4 PCHA-liigan voittanut Victoria Aristocrats haastoi Toronto Blueshirtsin ottelusarjaan Stanley Cupista, mutta kolmeen voittoon pelattu sarja p\xc3\xa4\xc3\xa4ttyi kolmessa ottelussa Blueshirtsin voittoon.\n_START_SECTION_\nLivingstonen aika\n_START_PARAGRAPH_\nStanley Cup-voittajajoukkue alisuoriutui kaudella 1914-15 pahasti ja lopulta kausi p\xc3\xa4\xc3\xa4ttyi Blueshirtsin nelj\xc3\xa4nteen sijaan rekordilla 8-12. Joukkueen paras maalintekij\xc3\xa4 oli Cully Wilson 22 maalilla ja puolustuksen kivijalkana h\xc3\xa4\xc3\xa4ri edelleen Harry Cameron._NEWLINE_Kauden p\xc3\xa4\xc3\xa4tytty\xc3\xa4 Eddie Livingstone sai hankittua Blueshirtsin omistukseensa, mik\xc3\xa4 aiheutti liigan muiden joukkueiden kesken n\xc3\xa4r\xc3\xa4\xc3\xa4, sill\xc3\xa4 Livingstone oli vain v\xc3\xa4h\xc3\xa4n aiemmin ostanut Toronton toisen NHA-joukkueen, Shamrocksin, ensimm\xc3\xa4iseen maailmansotaan l\xc3\xa4hteneelt\xc3\xa4 Larry Robinsonilta. Kahden joukkueen omistaminen samaan aikaan aiheutti erin\xc3\xa4isi\xc3\xa4 moraalisia ongelmia, joihin Livingstone sittemmin vastasi v\xc3\xa4hint\xc3\xa4\xc3\xa4nkin luovasti._NEWLINE_Samaan aikaan PCHA-liiga oli saanut selville NHA:n suunnitelmista hankkia PCHA:n ykk\xc3\xb6st\xc3\xa4hden, Frederik \xe2\x80\x98Cyclone\xe2\x80\x99 Taylorin. PCHA:n johto raivostui ja perusti uuden joukkueen Seattleen, mink\xc3\xa4 se sitten t\xc3\xa4ytti pelaajilla jotka se oli NHA:sta hankkinut. Blueshirts menetti operaatiossa kaksi parasta maalintekij\xc3\xa4\xc3\xa4ns\xc3\xa4, koko puolustuskaartin ja luottomaalivahti Hap Holmesin. Harry Cameron oli ainoa alkuper\xc3\xa4inen Blueshirt, joka joukkueeseen j\xc3\xa4i. PCHA:n ry\xc3\xb6st\xc3\xb6retken seurauksena Livingstone p\xc3\xa4\xc3\xa4tti yhdist\xc3\xa4\xc3\xa4 Shamrocksin ja Blueshirtsin ja jatkaa toimintaa vain Blueshirtsin joukkueella._NEWLINE_Kausi 1915-16 oli kaikesta t\xc3\xa4st\xc3\xa4 huolimatta pettymys Blueshirtsille. Vaikka joukkueen hy\xc3\xb6kk\xc3\xa4ys toimi ja tuotti joukkueelle maaleja liukuhihnalta, ongelmat puolustusp\xc3\xa4\xc3\xa4n peliss\xc3\xa4 j\xc3\xa4ttiv\xc3\xa4t Blueshirtsin kauden p\xc3\xa4\xc3\xa4tteeksi viimeiselle sijalle rekordilla 9-14-1._NEWLINE_Blueshirts aloitti kauden 1916-17 keskinkertaisesti. Kauden puoliv\xc3\xa4liss\xc3\xa4 se oli voittanut puolet otteluistaan. Livingstonen businesstavat kuitenkin \xc3\xa4rsyttiv\xc3\xa4t muita NHA-omistajia, sill\xc3\xa4 taloudellisia ep\xc3\xa4selvyyksi\xc3\xa4 oli Blueshirtsin kanssa jatkuvasti. Livingstonella huhuttiin olevan jopa oma rikollisjengins\xc3\xa4, joka olisi k\xc3\xa4ynyt uhkailemassa kilpailevia seuroja._NEWLINE_Tunteet kuumenivat erityisesti Livingstonen p\xc3\xa4\xc3\xa4ss\xc3\xa4, kun NHA:han lis\xc3\xa4ttiin kauden alussa uusi torontolaisseura, Toronto 228th Battalion, joka kuitenkin joutui lopettamaan kauden 1916-17 kesken saatuaan k\xc3\xa4skyn Kanadan armeijalta l\xc3\xa4hte\xc3\xa4 ensimm\xc3\xa4iseen maailmansotaan. Kun ilmoitus tuli NHA:n johtoportaalle, liigan omistajat p\xc3\xa4\xc3\xa4ttiv\xc3\xa4t pit\xc3\xa4\xc3\xa4 kokouksen, mihin ei Eddie Livingstonea kutsuttu._NEWLINE_Kokouksessa haluttiin saada liigan joukkuem\xc3\xa4\xc3\xa4r\xc3\xa4 taas parilliseksi ja Livingstonen savustamiseksi ulos liigasta p\xc3\xa4\xc3\xa4tettiin Blueshirts hyllytt\xc3\xa4\xc3\xa4 liigasta kokonaan. Kausi 1916-17 jatkettiin puolestav\xc3\xa4list\xc3\xa4 eteenp\xc3\xa4in nelj\xc3\xa4n joukkueen sarjana, ilman Torontoa.\n_START_SECTION_\nAika Livingstonen j\xc3\xa4lkeen\n_START_PARAGRAPH_\nLivingstone haastoi muun liigan oikeuteen ja vaatien korvauksia. T\xc3\xa4h\xc3\xa4n NHA:n johto vastasi ilmoittamalla, ettei kautta 1917-18 pelattaisi lainkaan. Pari viikkoa my\xc3\xb6hemmin ilmoitettiin uuden liigan perustamisesta, jonka alaisuuteen kaikki muut NHA-joukkueet ilmoittivat siirtyv\xc3\xa4ns\xc3\xa4, paitsi Toronto Blueshirts. N\xc3\xa4in Eddie Livingstone oli j\xc3\xa4\xc3\xa4nyt yksin\xc3\xa4\xc3\xa4n pelaamaan omaa liigaansa, johon olisi osallistumassa kokonaiset yksi joukkue, Toronto Blueshirts._NEWLINE_Uuden National Hockey Leaguen joukkueet halusivat kuitenkin jatkaa kiekkotoimintaa Toronton alueella ja Quebec Bulldogsin yll\xc3\xa4tt\xc3\xa4v\xc3\xa4 p\xc3\xa4\xc3\xa4t\xc3\xb6s j\xc3\xa4tt\xc3\xa4\xc3\xa4 kausi v\xc3\xa4liin pakotti liigan perustamaan Torontoon v\xc3\xa4liaikaisen joukkueen, jonka omistajina toimisi Arena Gardens. Blueshirtsin pelaajille ei j\xc3\xa4\xc3\xa4nyt vaihtoehtoja, kun kaupungin ainoa paikka pelata ammattilaiskiekkoa oli Arena Gardens, eik\xc3\xa4 areenan johdolla ollut mit\xc3\xa4\xc3\xa4n intressej\xc3\xa4 vuokrata areenaansa Livingstonen joukkueelle._NEWLINE_Toronton kiekkofanien silmiss\xc3\xa4 juuri mik\xc3\xa4\xc3\xa4n ei ollut muuttunut. Media kutsui joukkuetta edelleen nimell\xc3\xa4 Blueshirts ja joukkue jopa voitti Stanley Cupin toistamiseen kaudella 1917-18 PCHA-mestari Vancouver Millionaresia vastaan. Stanley Cupin mestaruuskaiverrus tosin j\xc3\xa4tettiin tyhj\xc3\xa4ksi, sill\xc3\xa4 joukkueella ei ollut virallista nime\xc3\xa4. 1947 tyhj\xc3\xa4lle paikalle kuitenkin kaiverrettiin nimi Toronto Arenas._NEWLINE_NHL:n silmiss\xc3\xa4 kaudella 1918 Torontossa toimi kaksi ammattilaisseuraa, joista toinen oli Livingstonen omistama Blueshirts ja toinen oli taas NHL:n sis\xc3\xa4ll\xc3\xa4 toiminut joukkue. N\xc3\xa4in NHL v\xc3\xa4ltti Livingstonen oikeustoimet, sill\xc3\xa4 NHL:n sis\xc3\xa4ll\xc3\xa4 toiminut torontolaisjoukkue oli oma entiteettins\xc3\xa4, eik\xc3\xa4 NHL:n s\xc3\xa4\xc3\xa4nn\xc3\xb6t kielt\xc3\xa4neet joukkueiden pelaajia pelaamasta muissa, liigan ulkopuolisissa joukkueissa._NEWLINE_Vuonna 1919 oli selv\xc3\xa4\xc3\xa4, ettei NHA:ta en\xc3\xa4\xc3\xa4 uudelleenperustettaisi. Oikeudenk\xc3\xa4ynnit Livingstonen kanssa kuitenkin ajoivat Arena Gardensin taustayrityksen konkurssiin. T\xc3\xa4ll\xc3\xb6in joukkue myytiin joukkueen managerina toimineen Charlie Querrien johtamalle sijoittajaporukalle, jolloin joukkue sai uuden nimen, St. Patricks. T\xc3\xa4m\xc3\xa4 seura sittemmin muuttui Toronto Maple Leafsiksi kauden 1926-27 puoliv\xc3\xa4liss\xc3\xa4._NEWLINE_T\xc3\xa4t\xc3\xa4 linkki\xc3\xa4 NHA-joukkue Toronto Blueshirtsiin Maple Leafs ei kuitenkaan virallisesti tunnusta, toisin kuin esimerkiksi molemmissa liigoissa toiminut Montreal Canadiens. Maple Leafs tunnustaa olevansa perua t\xc3\xa4st\xc3\xa4 \xe2\x80\x9cv\xc3\xa4liaikaisesta\xe2\x80\x9d joukkueesta, joka perustettiin varta vasten NHL:\xc3\xa4\xc3\xa4 varten.'